CELEX: 
Language: lt
Date: 2017-11-30 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl Viduržemio jūros durklažuvių išteklių iš dalies keičiamas Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
            
               Pasiūlymo pagrindimas ir tikslas
            
            
               Siekiant išspręsti žuvų išmetimo į jūrą klausimą, bendroje žuvininkystės politikoje (BŽP) numatyta palaipsniui įvesti įpareigojimą iškrauti laimikį. Šis įpareigojimas nustatytas 2013 m. gruodžio 11 d. Europos Parlamento ir Tarybos reglamento (ES) Nr. 1380/2013
                  1
                dėl bendros žuvininkystės politikos (pagrindinis reglamentas) 15 straipsnio 2 dalyje.
            
            
               Komisijos deleguotasis reglamentas (ES) 2015/98
                  2
                yra skirtas Europos Sąjungos tarptautiniams įsipareigojimams įgyvendinti, kaip nurodyta pagrindinio reglamento 15 straipsnio 2 dalyje, ir jame nustatyta ĮVAIRIŲ nuo įpareigojimo iškrauti laimikį nukrypti leidžiančių nuostatų. Taip siekiama užtikinti, kad atitinkamos Europos Sąjungos (ES) taisyklės derėtų su ES tarptautiniais įsipareigojimais ir kad ES laikytųsi regioninių žvejybos valdymo organizacijų, pvz., Tarptautinės Atlanto tunų apsaugos komisijos (ICCAT) arba Žvejybos šiaurės vakarų Atlante organizacijos, priimtų sprendimų.
            
            
               Per 2016 m. Vilamoroje (Portugalija) vykusį ICCAT metinį susitikimą ICCAT konvencijos susitariančiosios šalys
                  3
                ėmėsi ryžtingų veiksmų nerimą keliančiai Viduržemio jūros durklažuvių (Xyphias gladius) padėčiai ištaisyti. Jos patvirtino ICCAT rekomendacijoje Nr. 16-05 išdėstytą penkiolikos metų išteklių atnaujinimo planą.
            
            
               Šio pasiūlymo tikslas – iš dalies pakeisti Komisijos deleguotąjį reglamentą (ES) 2015/98. Juo bus sudarytos sąlygos ES laikytis ICCAT rekomendacijos Nr. 16-05, kuria nustatomas daugiametis Viduržemio jūros durklažuvių išteklių atkūrimo planas, ir tuo tikslu Viduržemio jūroje durklažuves žvejojantiems ES laivams netaikyti pagrindinio reglamento 15 straipsnio 1 dalyje nustatyto įpareigojimo iškrauti laimikį. 
            
            
            
               Išsamus konkrečių pasiūlymo nuostatų paaiškinimas
            
            
               Pagrindinio reglamento 15 straipsnyje nustatytas įpareigojimas iškrauti visą rūšių, kurioms taikomas leidžiamo sužvejoti kiekio reikalavimas, žuvų laimikį (išmetimo į jūrą draudimas). Be to, Viduržemio jūroje vykdant žvejybos veiklą ES vandenyse arba ES žvejybos laivais – ne ES vandenyse, į kuriuos jokia kita šalis neturi suverenių teisių arba kurie nepriklauso jokios šalies jurisdikcijai, sužvejotas rūšių, kurioms taikomi mažiausio dydžio reikalavimai, žuvų laimikis turi būti įkeliamas į žvejybos laivus, juose laikomas, registruojamas, iš jų iškraunamas ir įskaičiuojamas į žvejybos kvotas.
            
            
               Pagrindinio reglamento 15 straipsnio 2 dalyje nurodoma, kad įpareigojimas iškrauti laimikį nedaro poveikio ES tarptautiniams įsipareigojimams. Kad tokie tarptautiniai įsipareigojimai, įskaitant visų pirma nukrypti nuo įpareigojimo iškrauti laimikį leidžiančias nuostatas, būtų įgyvendinti ES teisėje, Komisija yra įgaliota priimti deleguotuosius aktus.
            
            
               ES yra ICCAT konvencijos susitariančioji šalis. ICCAT rekomendacija Nr. 16-05 nustatytas daugiametis Viduržemio jūros durklažuvių išteklių atkūrimo planas. Jis įsigaliojo 2017 m. birželio mėn. ir yra privalomas ES valstybėms narėms.
            
            
               ICCAT rekomendacijoje Nr. 16-05 nustatyta, kad laivuose, kurie viršija jiems paskirtą kvotą ir (arba) didžiausią leidžiamos priegaudos kiekį, laikomos durklažuvės privalo būti išmetamos į jūrą.
            
            
               Šis reikalavimas, be kita ko, taikomas sportine ir mėgėjų žvejyba užsiimantiems laivams. Sužvejotos mažesnės nei mažiausio nustatyto dydžio Viduržemio jūros durklažuvės taip pat turės būti išmetamos į jūrą, išskyrus atvejus, kai neviršijamas valstybių narių metiniuose žvejybos planuose nustatytas leidžiamas sužvejoti priegaudos kiekis.
            
            
               1 straipsnio 1 punktu Deleguotojo reglamento (ES) 2015/98 5 straipsnio antraštė iš dalies pakeičiama taip: „Atlanto vandenyno durklažuvės“. Taip Atlanto vandenyno durklažuvių ištekliai ir Viduržemio jūros durklažuvių išteklius aptariami atskirai dviejuose skirtinguose straipsniuose.
            
            
               1 straipsnio 2 punkte nustatoma Reglamento (ES) Nr. 1380/2013 15 straipsnio 1 dalies taikymo išimtis, pagal kurią ICCAT rekomendacijoje Nr. 16-05 nurodytais atvejais Viduržemio jūros durklažuvės gali būti išmetamos į jūrą. 
            
            
            
               2.KONSULTACIJOS PRIEŠ PRIIMANT AKTĄ
            
         
         
            
               Pateikti šį pasiūlymą, kuriuo būtų užtikrintas nuoseklus ES tarptautinių įsipareigojimų ir bendros žuvininkystės politikos principų laikymasis, valstybės narės Komisijos prašė keletą kartų.
            
            
               Su valstybių narių administracijų atstovais konsultuotasi 2017 m. rugsėjo 8 d. įvykusiame Žuvininkystės ir akvakultūros komiteto posėdyje.
            
            
               2017 m. spalio 10 d. įvykusiame posėdyje apie šį pakeitimą informuota Viduržemio jūros patariamoji taryba.
            
            
               Šis deleguotasis aktas grindžiamas pagrindinio reglamento 15 straipsnio 2 dalyje nustatytais įgaliojimais ir nėra nauja politikos iniciatyva, todėl poveikio vertinimo atlikti nereikėjo. 
            
            
               3.DELEGUOTOJO AKTO TEISINIAI ASPEKTAI
            
            
               Teisinis pagrindas
            
            
               Reglamento (ES) Nr. 1380/2013 15 straipsnio 2 dalis.
            
            
               Subsidiarumo principas
            
            
               Pasiūlymas priklauso Europos Sąjungos išimtinei kompetencijai (žr. Sutarties dėl Europos Sąjungos veikimo 3 straipsnio 1 dalies d punktą). Todėl subsidiarumo principas netaikomas.
            
            
               Proporcingumo principas
            
            
               Pasiūlymu bus užtikrinta, kad ES teisės aktai, kuriais reglamentuojamas žuvų išmetimas į jūrą, derėtų su ES tarptautiniais įsipareigojimais ir kad ES laikytųsi regioninių žvejybos valdymo organizacijų, kuriose ji yra susitariančioji šalis, priimtų sprendimų. Tai bus užtikrinta nesiimant daugiau nei būtina norimam tikslui pasiekti.
            
            
               Pasirinkta priemonė
            
            
               Pasirinkta priemonė – Komisijos deleguotasis reglamentas, kaip nurodyta Reglamento (ES) Nr. 1380/2013 15 straipsnio 2 dalyje.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 11 30
            
            
               kuriuo dėl Viduržemio jūros durklažuvių išteklių iš dalies keičiamas Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos 
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB
                  4
               , ypač į jo 15 straipsnio 2 dalį,
            
            
               kadangi:
            
         
         
            
               (1)siekiant apsaugoti durklažuvių jauniklius, Tarptautinės Atlanto tunų apsaugos komisijos (ICCAT) rekomendacijos Nr. 16-05 15 ir 17 dalyse nustatytas Viduržemio jūroje sužvejotoms durklažuvėms taikomas mažiausio dydžio reikalavimas. Į durklažuvių laimikį arba priegaudą, įskaitant sužvejotus vykdant sportinę ir mėgėjų žvejybą, patekusios mažesnio nei mažiausio nustatyto dydžio durklažuvės neturėtų būti laikomos žvejybos laive, perkraunamos, transportuojamos, sandėliuojamos, iškraunamos, parduodamos, demonstruojamos ar siūlomos parduoti;
            
            
               (2)be to, Rekomendacijos Nr. 16-05 17 dalyje nustatyta, kad durklažuves aktyviai žvejojantys laivai privalo išmesti į jūrą atsitiktinai sužvejotas mažesnes nei mažiausio nustatyto dydžio durklažuves, kurių kiekis viršija 5 proc. bendro jų sužvejoto durklažuvių laimikio;
            
            
               (3)ICCAT rekomendacijos Nr. 16-05 23 ir 26 dalyse nustatyta, kad vykdant sportinę ir mėgėjų žvejybą turėtų būti draudžiama vienam laivui per dieną sužvejoti, laikyti laive, perkrauti arba iškrauti į krantą daugiau nei vieną Viduržemio jūros durklažuvę. Siekiant kuo labiau užtikrinti, kad vykdant sportinę ir mėgėjų žvejybą sužvejotos gyvos Viduržemio jūros durklažuvės ir ypač jų jaunikliai būtų paleidžiami į jūrą, turėtų būti nustatytos reikiamos priemonės; 
            
            
               (4)ICCAT rekomendacijos Nr. 16-05 30 dalyje nustatyta, kad leidimo aktyviai žvejoti Viduržemio jūros durklažuves neturintys laivai gali laive laikyti tokį durklažuvių kiekį, kuris neviršija vienam laivui ir vienai žvejybos operacijai nustatyto didžiausio leidžiamo sužvejoti šių žuvų priegaudos kiekio. Tą priegaudos kiekį valstybės narės turėtų nustatyti savo metiniuose žvejybos planuose ir jį pranešti Komisijai. Leidimo aktyviai žvejoti Viduržemio jūros durklažuves neturintys laivai neturėtų laive laikyti šių žuvų priegaudos, kurios kiekis viršija nacionaliniuose metiniuose žvejybos planuose nustatytą didžiausią leidžiamą priegaudos kiekį;
            
            
               (5)siekiant užtikrinti ICCAT rekomendacijos Nr. 16-05 ir Europos Sąjungos teisės derėjimą, Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį neturėtų būti taikomas Viduržemio jūros duklažuves žvejojantiems Sąjungos laivams;
            
            
               (6)Komisijos deleguotasis reglamentas (EB) 2015/98
                  5
                turėtų būti iš dalies pakeistas į jį įtraukiant naujas, su ICCAT rekomendacijoje Nr. 16-05 nustatytomis žvejybos sąlygomis susijusias nuostatas;
            
            
               (7)atsižvelgiant į Reglamento (ES) Nr. 1380/2013 15 straipsnio 1 dalyje nustatytą terminą, šis reglamentas turėtų įsigalioti iš karto po jo paskelbimo,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotasis reglamentas (ES) 2015/98 iš dalies keičiamas taip:
            
            
               (1)5 straipsnis iš dalies keičiamas taip:
            
            
               (a)5 straipsnio antraštė pakeičiama taip:
                     
               
                  „Atlanto vandenyno durklažuvės“;
            
            
               (b)1 dalis išbraukiama;
            
            
               (c)2 dalis pakeičiama taip:
            
            
               „2.
                     Nukrypstant nuo Reglamento (ES) Nr. 1380/2013 15 straipsnio 1 dalies, draudžiama žvejoti, laikyti laive arba perkrauti, iškrauti į krantą, transportuoti, sandėliuoti, demonstruoti, siūlyti parduoti ar parduoti mažesnes nei Reglamento (EB) Nr. 520/2007 IV priede nustatyto mažiausio dydžio durklažuves (Xiphias gladius) arba jomis prekiauti.“
            
            
               (2)Įterpiamas naujas 5a straipsnis:
            
            
               „5a straipsnis
                  Viduržemio jūros durklažuvės
            
            
               (1)Nukrypstant nuo Reglamento (ES) Nr. 1380/2013 15 straipsnio 1 dalies, draudžiama – be kita ko, vykdant sportinę ir mėgėjų žvejybą – kaip tikslinę rūšį arba kaip priegaudą žvejoti, laikyti laive, perkrauti, iškrauti į krantą, transportuoti, sandėliuoti, parduoti, demonstruoti arba siūlyti parduoti durklažuves (Xiphias gladius), kurių:
            
            
               (a)ilgis nuo apatinės žiaunos galo iki uodegos peleko išsiskyrimo – mažesnis nei 100 cm arba
            
            
               (b)gyvasis svoris – mažesnis nei 11,4 kg, o pašalinus žiaunas ir išdarinėjus – mažesnis nei 10,2 kg.
            
         
         
            
               (2)Nepaisant 1 dalies, durklažuves aktyviai žvejojantys žvejybos laivai gali laikyti laive, perkrauti, perkelti, iškrauti į krantą, transportuoti, sandėliuoti, parduoti, demonstruoti arba siūlyti parduoti atsitiktinai sužvejotas mažesnes nei mažiausio nustatyto dydžio durklažuves, jei jų kiekis (pagal svorį arba žuvų vienetais) sudaro ne daugiau nei 5 % bendro minėtais laivais sužvejotų durklažuvių kiekio.  
            
            
               (3)Nukrypstant nuo Reglamento (ES) Nr. 1380/2013 15 straipsnio 1 dalies, durklažuvių aktyviai nežvejojančiuose žvejybos laivuose laikomas durklažuvių kiekis (pagal svorį arba žuvų vienetais) yra ne didesnis nei valstybių narių metiniuose žvejybos planuose nustatyta bendro sužvejotų žuvų kiekio dalis, kurią gali sudaryti priegauda.
            
            
               (4)Nukrypstant nuo Reglamento (ES) Nr. 1380/2013 15 straipsnio 1 dalies, vykdant sportinę ir mėgėjų žvejybą draudžiama vienam laivui per dieną sužvejoti, laikyti laive, perkrauti arba iškrauti į krantą daugiau nei vieną durklažuvę. Valstybės narės imasi reikiamų priemonių, kuriomis užtikrina, kad vykdant sportinę ir mėgėjų žvejybą sužvejotos gyvos durklažuvės būtų paleidžiamos, ir tam sudaro palankesnes sąlygas.“
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2017 11 30
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 354, 2013 12 28, p. 22.
               
               
                  
                     (2)
                  
                        OL L 16, 2015 1 23, p. 23.
               
               
                  
                     (3)
                  
                        Konvencijos susitariančiosios šalys – ICCAT susitariančiosios šalys, bendradarbiaujančios šalys, kurios nėra susitariančiosios šalys, įmonės ar žvejybos subjektai. 
               
               
                  
                     (4)
                  
                        OL L 354, 2013 12 28, p. 22. 
               
               
                  
                     (5)
                  
                        2014 m. lapkričio 18 d. Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje (OL L 16, 2015 1 23, p. 23).